b'\n_START_ARTICLE_\nEdward Law, 1. baron Ellenborough\n_START_PARAGRAPH_\nEdward Law, 1. baron Ellenborough (16. november 1750 \xe2\x80\x93 13. december 1818) var en engelsk jurist, s\xc3\xb8n af biskop Edmund Law, far til Edward Law, 1. jarl af Ellenborough._NEWLINE_Ellenborough blev 1780 sagf\xc3\xb8rer i London og vandt is\xc3\xa6r ber\xc3\xb8mmelse som Warren Hastings forsvarer 1788-95 (hans hovedtale februar 1792 varede 3 dage). Men han var ogs\xc3\xa5 anklager i flere politiske sager og blev 1801 attorney general og medlem af underhuset; 1802 Lord overdommer ved Kingsbench og samtidig peer som baron Ellenborough._NEWLINE_1806 afslog han at blive lordkansler, men fik i strid med gammel s\xc3\xa6dvane s\xc3\xa6de i kabinettet indtil 1809. Som politiker var han en udpr\xc3\xa6get tory (is\xc3\xa6r imod katolikkernes ligestilling), og som dommer lod han sig i politiske sager alt for meget p\xc3\xa5virke af sine egne stemninger.'